Sirdaryodagi xonadonlarning birida sodir bo‘lgan yong‘in oqibatida ota-bola halok bo‘ldi

Sirdaryo tumani “Yoshlik” mahallasida joylashgan 3 ta vaqtinchalik qurilgan xonada sodir bo‘lgan yong‘in oqibatida ikki kishi halok bo‘ldi. Bu haqda viloyati FVB axborot xizmati xabar berdi.
Ma’lumotlarga ko‘ra, 20-noyabr soat 03:06 da tuman FVB navbatchi-dispetcherlik xizmatiga yong‘in to‘g‘risida xabar kelib tushgan. Yong‘in joyiga ekipajlar soat 03:18 da yetib borib, 03:21 daqiqa o‘tganda qurshab olingan va 03:55 daqiqa o‘tganda bartaraf etilgan.
Yong‘in oqibaitda uy ichida bo‘lgan, uy egasi 1974-yilda tug‘ilgan M.I. va uning o‘g‘li 2001-yilda tug‘ilgan M.Q.larning kuygan holdagi jasadlari topilgan. Shuningdek, xonadonda bo‘lgan uy egasining 16 yoshli o‘g‘li va 14 yoshli jiyani kuyish tan jarohati olgan.
Hozirda yong‘inning kelib chiqish sababi va zarari aniqlanmoqda. Holat bo‘yicha tuman prokuraturasi va tuman IIB tomonidan tergovga qadar tekshiruv harakatlari olib borilmoqda.
Avvalroq Zangiotada yonma-yon joylashgan uchta uyda yong‘in chiqqani to‘g‘risida xabar berilgandi.
 O‘zbekistonda yong‘in xavfsizligi qoidalari tasdiqlandi
Eslatib o‘tamiz, O‘zbekistonda o‘tgan 2019—2020-yil kuz-qish mavsumiga tayyorgarlik ko‘rish va uni o‘tkazish davrida 6805 ta yong‘in sodir bo‘lib, oqibatda 82 nafar fuqaro halok bo‘lgan va 139 nafar inson kuyish tan jarohatini olgan.